Ce che e svuale ! Nie di strani a cjatâ une acuilute (magari un tic insglisignide) che svuale parsore une cjase. La particolaritât chiste volte e stâ te riprese no casuâl dai colôrs (zâl e blu) tes rifiniduris dal fabricât. Ca o sin a Vedronze te alte val de Tôr. Un pâr di domenis indaûr o ài fat un zîr panoramic te zone di lenghe slovene partint di parsore Tarcint rivant fintremai a Pulfar fasin dute la strade ad ôr dal cunfin. Le zone e permet plui tipos di ativitâts: sci di font a Plan dai Ciclamins, cjaminadis su pai monts come par esempli Musi (de omonime frazion) Grant Mont (partint di Monviarte), agriturisim cun maneggio e percôrs a pît jenfri bosc e riuçs (a Cjamp di Bonis), visite a lis grotis di Vilegnove di Tarcint, visite a lis malghis di Porzùs, e v.i.
Il percors al è une vore panoramic e si viarc a bielissimis vidudis: cumò a la plane furlane (se le zornade e je nete fintremai al mâr), cumò a la mont Cjanine, al Mont Neri e al Matajûr, al Cjampon al Cuarnan e al Plauris, di restâ incjantâts.
Un percôrs pôc batût dal turisim di masse e vivamentri conseât ai motârs e, magari un toc a la volte, ai cicliscj. Naturalmentri, fasint atenzion ai ôrs, come che al marche il cartel !
fur_Latn fur_Latn fur_Latn